  Виталий Пронин Казьмас муниципал кылдытэтын 130 пала инвалидъёс лыдъясько. Гурт кивалтӥсьёс сюлмасько соослэсь улэм-вылэмзэс умойгес карон сярысь. Тэк пуконэз уг тоды гуртысь инвалидъёслэн огазеяськонзылэн кивалтӥсез Зоя Казакова. Тямысэтӥ арзэ пӧртэм ужрадъёс ортчытъя.Кемалась ик ӧвӧл инвалидъёс но гуртысь арлыдоос понна «Лыктэлэ ми доры!» ужрад ортчиз. Калык быдэс клуб тыр люкаськиз. Вуылӥзы бускель Тихий Ключ гуртын улӥсьёс но. Люкаськемъёслы капчи мылкыд кузьмазы «Казьмас гуръёс» ансамбле ветлӥсьёс.Ужрад удмурт кылын мынӥз, клубе лыктэмъёс удмурт дэремъёсын вал. Мылкыд карисьёс кырӟазы-веразы, кылбуръёс лыдӟизы. Клубын ужасьёс вашкала удмурт шудонъёсты но тодэ вайытӥзы.Анна Трубачева. Теги: Дэри  